
LMBTQ+Budapest-LMBTQ+ identitásalkotás 2024 Budapestjén

A tanulmány célja a budapesti LMBTQ+ közösség identitásalkotási folyamatának vizsgálata a magyar társadalmi viszonyulások és jogi környezet kontextusában. A kutatás központi kérdése, hogy a magyar társadalom negatív attitűdjei és a korlátozó jogszabályi környezet hogyan befolyásolja a közösség tagjainak identitásképzését, illetve milyen csoportosulások rajzolódnak ki a közösségen belül. Az eredmények azt mutatják, hogy a jogi és társadalmi szigorítások jelentősen beszűkítik az LMBTQ+ egyének identitásalkotásának terét, és komoly akadályt jelentenek az önelfogadás, valamint a látható identitásvállalás szempontjából. Az ehhez kapcsolódó, gyakran ellenséges közbeszéd tovább fokozza a kisebbségi stresszt és az internalizált homofóbia megjelenését. A kutatás félig strukturált interjúk módszerével készült, amelyek során LMBTQ+ civil szervezetek és a budapesti közösség tagjai osztották meg tapasztalataikat. Az eredményekből kiderül, hogy bár Budapest relatíve befogadóbb és nyitottabb légkört nyújt, mint a vidéki régiók, ugyanakkor belső feszültségek is megfigyelhetők, különösen a különböző identitáscsoportok között. A baráti csoportok megtartó ereje és a kedvezőbb városi környezet mindazonáltal sokaknak lehetőséget biztosít egy teljesebb önazonosság elérésére. A tanulmány rávilágít arra is, hogy a globális média és a közösségi platformok egyfelől segítik az információhoz jutást és a támogató hálózatok kiépülését, másfelől erősítik a polarizációt és a belső konfliktusokat. Ezek az ellentmondások többnyire abból fakadnak, hogy a különböző szexuális orientációk, nemi identitások, valamint az osztály- és generációs eltérések egyaránt alakítják a közösségen belüli erőviszonyokat. A kutatás relevanciája abban rejlik, hogy hozzájárul a magyarországi LMBTQ+ közösség helyzetének jobb megértéséhez.



